Lav et referat af nedenstående tekst:

Tekst:
- Vi har det bare virkelig sjovt sammen. Og så har vi fundet ud af, at vi kan jo godt, erklærer Dorthe Guldhammer Christensen. Hun er en af de frivillige i Hurup, der siden foråret har hjulpet blomsterkunstner Johnny Haugaard fra Herning med hele tre forskellige udstillinger i Hurup. En påske-, en efterårs- og en juleudstilling, som alle har trukket tusindvis af begejstrede folk til fra hele landet. TV MIDTVEST har fulgt opbygningen af efterårsudstillingen Flowerdays og sender torsdag fjerde og sidste afsnit i serien ”Blomstermandens magiske univers”, der allerede nu kan ses på TV MIDTVEST Play. Nu er alle tre udstillinger veloverstået. Men flere af de frivillige har allerede besluttet sig for at fortsætte med at pynte byen op, så Hurup ikke kun i forbindelse med udstillingerne, men også mere permanent bliver en by, der er kendt for at være smuk at besøge. - Vi vil gerne gøre noget for vores by. Så vi er ti-tolv stykker, der har lavet en ny slags arbejdsgruppe, vi kalder ”De grønne fingre”, forklarer Dorthe Guldhammer Christensen. Hun fortæller, at gruppen er blevet inspireret af Johnny Haugaard, som har vist dem, at man sagtens kan lave noget smukt uden at have nogen særlige forudsætninger for at være kreativ. - Vi har tænkt os at blive ved med at forskønne byen. Igen til forår og til sommer. Og næste år til jul. Og det må godt være noget, der bliver lagt mærke til. Men det kræver noget arbejde, siger Dorthe Guldhammer Christensen. 900 stjerner af brugte fyrfadsholdere Allerede i forbindelse med julen i år har ”De grønne fingre” udsmykket byen. Blomsterkasserne fra efterårsudstillingen ”Flowerdays” er pyntet op med naturmaterialer, og to juletræer er pyntet med lys og sat op ved indgangen til byen. Indbyggerne i Hurup er blevet bedt om at samle fyrfadsholdere sammen, som ”De grønne fingre” har lavet omkring 900 stjerner af. Derudover er der blevet lavet store ”julegaver”, der pynter i midtbyen. De består af papkasser, der er pakket ind og beklædt med tang eller gran eller mos og pyntet med store sløjfer og bånd af røde og hvide velourduge. - Det er dejligt med en flot og attraktiv by, fastslår Lars Søndergaard, formand for Hurup Handelsstandsforening, som glæder sig over den nye arbejdsgruppe. - Vores håb er, at de vil være med til at forskønne byen, også til foråret. Det vil være meget fint for os at kunne få det prædikat. At vi bliver kendt for, at byen er pyntet, siger han.

Referat:
Efter tre store udstillinger i år i Hurup har flere frivillige besluttet sig for at ride videre på bølgen og fortsætte med at forskønne og pynte byen.